A4-0011/99

Ψήφισμα σχετικά με την ανακοίνωση της Επιτροπής στο Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών όσον αφορά τη διατροπικότητα και τις διατροπικές εμπορευματικές μεταφορές στην Ευρωπαϊκή Ένωση - μια συστηματική προσέγγιση των εμπορευματικών μεταφορών[semigr ] στρατηγικές και δράσεις για την ενίσχυση της αποτελεσματικότητας, των υπηρεσιών και της αειφορίας (COM(97)0243 - C4-0272/97)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(97)0243 - C4-0272/97),

- έχοντας υπόψη τον κανονισμό (ΕΚ) αριθ. 2196/98 του Συμβουλίου της 1ης Οκτωβρίου 1998 σχετικά με την παροχή κοινοτικής χρηματοδοτικής στήριξης σε καινοτόμους δράσεις στις συνδυασμένες μεταφορές εμπορευμάτων ((ΕΕ L 277 της 14.10.1998, σελ. 1)),

- έχοντας υπόψη την τρέχουσα διαδικασία συνδιαλλαγής μεταξύ του Συμβουλίου και του Ευρωπαϊκού Κοινοβουλίου σχετικά με το 5ο ερευνητικό πρόγραμμα-πλαίσιο.

- έχοντας υπόψη τη Λευκή Βίβλο της Επιτροπής σχετικά με την δίκαιη πληρωμή για τη χρήση της υποδομής: μία σταδιακή θέσπιση ενός κοινού πλαισίου για τη χρέωση του κόστους της υποδομής των μεταφορών στην ΕΕ (COM(1998)0466),

- έχοντας υπόψη την έκθεση της Επιτροπή Μεταφορών και Τουρισμού (A4-0011/99),

Α. λαμβάνοντας υπόψη ότι ένα λειτουργικό, αποδοτικό και αειφόρο σύστημα μεταφορών αποτελεί απαραίτητη προϋπόθεση για την οικονομία, το εμπόριο, την ευημερία και την ψυχαγωγία,

Β. λαμβάνοντας υπόψη ότι ο καταμερισμός της εργασίας στην ευρωπαϊκή εσωτερική αγορά και οι εμπορικές συναλλαγές με τις χώρες της Ανατολικής Ευρώπης και της Μεσογείου θα αυξηθούν περαιτέρω και, για τον λόγο αυτό, θα εξακολουθήσει να αναπτύσσεται η αγορά μεταφορών,

Γ. λαμβάνοντας υπόψη ότι η αναλογία των οδικών εμπορευματικών μεταφορών έχει κατά τις τελευταίες δεκαετίες αυξηθεί σε μεγάλο βαθμό εις βάρος των σιδηροδρομικών μεταφορών,

Δ. λαμβάνοντας κυρίως υπόψη ότι, για το λόγο αυτό, σε ορισμένες διαδρομές έχει ήδη εξαντληθεί το δυναμικό των οδικών αρτηριών και ότι προβλέπονται περισσότερα και σοβαρότερα προβλήματα συμφόρησης στις οδικές μεταφορές,

Ε. εκτιμώντας ότι για οικονομικούς και οικολογικούς λόγους τα σχέδια χάραξης νέων οδών και επέκτασης του οδικού δικτύου έχουν όρια,

ΣΤ. λαμβάνοντας υπόψη ότι τα λοιπά μεταφορικά μέσα - σιδηροδρομικές και εσωτερικές πλωτές μεταφορές καθώς και οι ακτοπλοϊκές μεταφορές - διαθέτουν αξιοσημείωτη μεταφορική ικανότητα ή το κατάλληλο προς το σκοπό αυτό δυναμικό, αλλά και ότι τα σημεία κυκλοφοριακής συμφόρησης στις υποδομές των σιδηροδρομικών και πλωτών οδών ενδέχεται να δυσχεράνουν τη διασύνδεση διατροπικών μεταφορικών αλυσίδων,

Ζ. λαμβάνοντας υπόψη ότι οι συνδυασμένες μεταφορές εξετάζονται ως ένα από τα διάφορα μέσα μεταφορών, αλλά όχι ως ήδη υφιστάμενο τμήμα ενός νέου ολοκληρωμένου συστήματος μεταφορών που διασυνδέει τα διάφορα μεταφορικά μέσα,

Η. λαμβάνοντας υπόψη ότι οι εξελίξεις στον τομέα της πληροφόρησης και των τηλεπικοινωνιών - και ιδίως της τηλεματικής- διευκολύνουν σήμερα την επέκταση, τη διαχείριση και τον έλεγχο περίπλοκων αλυσίδων μεταφορών,

Θ. λαμβάνοντας υπόψη ότι μέσω της διασύνδεσης των διαφόρων μέσων μεταφοράς σε ένα ολοκληρωμένο σύστημα μεταφορών είναι, συνεπώς, δυνατόν να διαμορφωθούν διατροπικές αλυσίδες μεταφορών που καλύπτουν αποτελεσματικότερα τις ανάγκες μεταφορών του κοινωνικού συνόλου και, κατά συνέπεια, εξυπηρετούν το στόχο της διαρκούς κινητικότητας,

Ι. λαμβάνοντας υπόψη ότι οι διατροπικές μεταφορές, λόγω του κόστους της μεταφόρτωσης εμπορευμάτων ή εμπορευματοκιβωτίων, παρουσιάζουν διαρθρωτικά ανταγωνιστικά μειονεκτήματα έναντι των μεταφορών με ένα μόνο μέσο,

ΙΑ. λαμβάνοντας υπόψη ότι στην αγορά επιλέγεται πάντοτε η φθηνότερη προσφορά η οποία ανταποκρίνεται στις ποιοτικές απαιτήσεις των πελατών,

ΙΒ. λαμβάνοντας υπόψη ότι η διάρθρωση της ζήτησης στις αγορές μεταφορών υπόκειται σε ραγδαίες μεταβολές και, για το λόγο αυτό, οι μακροπρόθεσμες ιδιωτικές επενδύσεις που απαιτούνται για την ανάπτυξη διατροπικών υπηρεσιών αντιμετωπίζουν ιδιαίτερους κινδύνους,

ΙΓ. λαμβάνοντας υπόψη ότι ένα ολοκληρωμένο σύστημα διατροπικών μεταφορών αντιμετωπίζει περαιτέρω εμπόδια, τα οποία δεν θα απαριθμηθούν στο σημείο αυτό, η εξάλειψη των οποίων θα πρέπει, μεταξύ άλλων, να συμβάλει στη βελτίωση της απόδοσης των επί μέρους μεταφορικών μέσων - και ιδίως των ευρωπαϊκών σιδηροδρόμων,

1. καλεί το Συμβούλιο και την Επιτροπή, στο πλαίσιο των προσπαθειών τους για μέτρα εναρμόνισης, να επιδιώκουν το στόχο μιας «ευρωπαϊκής εσωτερικής αγοράς μεταφορών» ενώ, στο πλαίσιο αυτό, η υπερβολική εμμονή στην αρχή της επικουρικότητας ενδέχεται να προκαλέσει αντιθέσεις[semigr ]

2. επιδοκιμάζει την ανακοίνωση της Επιτροπής δεδομένου ότι η ολοκλήρωση των ευρωπαϊκών μεταφορικών δικτύων προκειμένου να δημιουργηθεί ένα διατροπικό ολοκληρωμένο σύστημα μεταφορών αποτελεί τη λογική περαιτέρω εξέλιξη της πολιτικής ελευθέρωσης και εναρμόνισης που ασκείται εδώ και πολύ καιρό[semigr ]

3. επιδοκιμάζει, στο πλαίσιο της ερευνητικής πολιτικής, τη μετάβαση σε μια διατροπική προσέγγιση, όπως καθίσταται εν μέρει σαφές στο 5ο ερευνητικό πρόγραμμα-πλαίσιο, και ζητεί ταυτόχρονα να ακολουθηθεί η προσέγγιση αυτή κατά τη διάθεση των πιστώσεων και να ευνοούνται κατά κύριο λόγο στις έρευνες στον τομέα των μεταφορών τα σχέδια και οι μεταφορικοί τομείς που συμβάλλουν στην αύξηση του διατροπικού δυναμικού των μεταφορικών δικτύων, ενώ θα πρέπει να αποφεύγονται στρεβλώσεις του ανταγωνισμού μεταξύ των περιφερειών ή των κρατών μελών[semigr ]

4. καλεί το Συμβούλιο και τα κράτη μέλη, στο πλαίσιο της τρέχουσας διαδικασίας αναθεώρησης της οδηγίας 91/440/ΕΟΚ ((ΕΕ L 237 της 24.8.1991, σελ. 25.)), να λάβουν πρόσφορα μέτρα για την ελευθέρωση του σιδηροδρομικού τομέα ούτως ώστε να καταστεί δυνατόν να επιτευχθούν επί τέλους οι στόχοι, που τέθηκαν ήδη το 1991, για τη μεγαλύτερη ανταγωνιστικότητα των σιδηροδρομικών μεταφορών και, συνεπώς, για αυξημένες προσφορές μεταφορικών υπηρεσιών καθώς και για μεγαλύτερη διαφάνεια[semigr ]

5. καλεί την Επιτροπή να συμπεριλάβει στις εκτιμήσεις της τη σύσταση υπηρεσίας για την κατάργηση των ρυθμίσεων στις σιδηροδρομικές μεταφορές η οποία, λ.χ., θα ελέγχει την άνευ διακρίσεων πρόσβαση στο δίκτυο μεταφορών[semigr ]

6. καλεί την Επιτροπή να εξακολουθήσει να καταβάλλει προσπάθειες για τον επί ίσοις όροις ανταγωνισμό μεταξύ των μεταφορικών μέσων, μεταξύ άλλων, μέσω συνεκτικής επιβάρυνσης των υποδομών και του εξωτερικού κόστους για τη χρήση του εκάστοτε μεταφορικού μέσου[semigr ]

7. καλεί τα κράτη μέλη, λαμβάνοντας υπόψη τη Λευκή Βίβλο της Επιτροπής «δίκαιη πληρωμή για τη χρήση της υποδομής», να συντείνουν τις προσπάθειές τους με στόχο τις ισότιμες φορολογικές επιβαρύνσεις όλων των μεταφορικών μέσων και να εγκαταλείψουν όλα τα μέτρα που ευνοούν τις οδικές εμπορευματικές μεταφορές μεγάλων αποστάσεων, και καλεί την Επιτροπή να ασκήσει το δικαίωμα πρωτοβουλίας της όποτε κρίνεται απαραίτητο για την επίτευξη των στόχων αυτών[semigr ]

8. καλεί τα κράτη μέλη να διευκολύνουν τις επενδύσεις για τη μετατροπή των μονοτροπικών μεταφορών σε διατροπικές αλυσίδες μεταφορών, όπως, λ.χ., σε εγκαταστάσεις μεταφόρτωσης και μέσα μεταφορών, καθώς επίσης σε εγκαταστάσεις επεξεργασίας δεδομένων ή τηλεπικοινωνιών, με τήρηση των προδιαγραφών για κρατικές ενισχύσεις, μέσω εταιρικών σχέσεων μεταξύ του δημόσιου και ιδιωτικού τομέα, βελτιωμένες δυνατότητες απόσβεσης και παρεμφερή άλλα μέτρα[semigr ]

9. καλεί την Επιτροπή να υποστηρίξει την εισαγωγή ορθολογικότερου και περισσότερο αυτοματοποιημένου εξοπλισμού μεταφόρτωσης, ο οποίος θα καθιστά δυνατή την μεταφόρτωση μικρότερων ποσοτήτων και θα συμβάλλει στη μείωση των δαπανών μεταφόρτωσης και στην αύξηση της ταχύτητας αποστολής στις συνδυασμένες μεταφορές[semigr ]

10. καλεί τα κράτη μέλη, στο πλαίσιο αμοιβαίου συντονισμού και συνεργασίας, να καλύψουν τα κενά στα μονοτροπικά δίκτυα μεταφορών τόσο σε διασυνοριακή όσο και εθνική κλίμακα και να προωθήσουν την ανάπτυξη διατροπικών σημείων διασύνδεσης μεταξύ των δικτύων αυτών σε σημεία πυκνής κυκλοφορίας[semigr ]

11. καλεί την Επιτροπή και τα κράτη μέλη να υποστηρίξουν τη δημιουργία κέντρων πληροφοριών πραγματικού χρόνου για τους μεταφορείς και τους πελάτες στα σημεία διασύνδεσης[semigr ]

12. καλεί την Επιτροπή να αναλάβει τη πρωτοβουλία για την εναρμόνιση ή τον συντονισμό των εθνικών και/ή ειδικών για κάθε μέσο τεχνικών, επιχειρησιακών και διοικητικών προδιαγραφών, ούτως ώστε να εξασφαλιστεί η διαλειτουργικότητα και η απρόσκοπτη ροή των μονάδων μεταφορών και φόρτωσης καθώς και των δεδομένων και των επικοινωνιών στις διατροπικές αλυσίδες μεταφορών[semigr ]

13. καλεί την Επιτροπή να προσδώσει ιδιαίτερη σπουδαιότητα στην εκπόνηση συνεκτικών ρυθμίσεων για την ευθύνη στον τομέα των διατροπικών μεταφορών καθώς και σχετικού εγγράφου για τις μεταφορές[semigr ]

14. καλεί την Επιτροπή να παρακολουθεί την ανάπτυξη των συνδυασμένων και διατροπικών μεταφορών στις χώρες της Κεντρικής και Ανατολικής Ευρώπης καθώς και στις χώρες της Λεκάνης της Μεσογείου και να καταβάλλει προσπάθειες για την υψηλότερη δυνατή αναλογία των δύο αυτών μορφών μεταφορών κατά τη διεκπεραίωση των εμπορευματικών μεταφορών[semigr ]

15. καλεί την Επιτροπή να αντισταθμίσει κατά το δυνατόν τον αποκλεισμό των χωρών της Κεντρικής και Ανατολικής Ευρώπης από το πρόγραμμα PACT που αποφάσισε το Συμβούλιο με πιστώσεις των Προγραμμάτων PHARE, TACIS και ISPA[semigr ]

16. καλεί την Επιτροπή να υποβάλει πρόταση για την κατάρτιση, σε τακτά χρονικά διαστήματα, ευρωπαϊκών διατροπικών στατιστικών δεδομένων [semigr ]

17. καλεί τα κράτη μέλη να αυξήσουν αισθητά τις επενδύσεις στις σιδηροδρομικές και πλωτές μεταφορικές οδούς που έχουν παραμεληθεί εδώ και πολύ καιρό[semigr ]

18. καλεί την Επιτροπή και τα κράτη μέλη να υποστηρίξουν τη δημιουργία ακτοπλοϊκών και εσωτερικών πλωτών συνδέσεων καθώς και συνδέσεων μεταξύ θαλάσσιων και εσωτερικών λιμένων[semigr ]

19. καλεί τα κράτη μέλη και τους φορείς περιφερειακής και δημοτικής αυτοδιοίκησης να ορίσουν στις διοικήσεις τους συνομιλητές που θα είναι αρμόδιοι για τα θέματα της διατροπικότητας των συστημάτων μεταφορών και θα είναι στη διάθεση τρίτων ως συνομιλητές[semigr ]

20. καλεί την Επιτροπή και τα κράτη μέλη να προωθήσουν τις διεθνείς ανταλλαγές προσωπικού μεταξύ των διαφόρων μεταφορικών μέσων κατά παρόμοιο τρόπο, όπως στο παλαιότερο πρόγραμμα «KAROLUS», και καλεί τα κράτη μέλη να λάβουν υπόψη τη διατροπικότητα στις διατάξεις για σχετικούς κύκλους σπουδών και, ενδεχομένως, να διαμορφώσουν το επάγγελμα του «μηχανικού διατροπικότητας» προκειμένου να δοθεί μια απάντηση μέσω της επαγγελματικής κατάρτισης στα περίπλοκα ερωτήματα που θέτουν οι διατροπικές αλυσίδες μεταφορών[semigr ]

21. καλεί την Επιτροπή να υποβάλει πρόσκληση για υποβολή προσφορών για ένα «ευρωπαϊκό κέντρο αναφοράς διατροπικών εμπορευματικών μεταφορών» και να εξακολουθήσει να προτρέπει τα κράτη μέλη και τις περιφέρειες να συγκαλούν σε συζητήσεις στρογγυλής τραπέζης όλους τους σχετικούς με τις διατροπικές αλυσίδες μεταφορών φορείς για την εξέταση και επίλυση πρακτικών θεμάτων[semigr ]

22. καλεί το Συμβούλιο και τα κράτη μέλη να εξετάσουν την ανακοίνωση της Επιτροπής μετά την έγκριση της έκθεσης από το Κοινοβούλιο και να λάβει τα μέτρα που ενδείκνυνται για την υλοποίηση της διατροπικότητας των μεταφορικών δικτύων, με βάση τα προγράμματα δράσης που αναφέρονται και στα δύο παραρτήματα της ανακοίνωσης[semigr ]

23. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις και τα κοινοβούλια των κρατών μελών, καθώς και τις κυβερνήσεις της Εσθονίας, της Πολωνίας, της Σλοβενίας, της Τσεχικής Δημοκρατίας, της Κύπρου και της Ουγγαρίας.